Verkiesing: Stembrief sal vanjaar anders lyk‘n Voorbeeld van ‘n stembrief waarop die volgorde van die partye gesien kan word. (Foto: OVK/Twitter) Die Onafhanklike Verkiesingskommissie sê die ontwerp van vanjaar se stembrief vir die nasionale verkiesing wat op 8 Mei plaasvind, is aangepas op grond van navorsing wat die Raad vir Geesteswetenskaplike Navorsing gedoen het. Luidens ŉ verklaring deur die OVK word die stembrief só ontwerp om die kieser te help om maklik sy voorkeurparty te kan identifiseer en voor te stem en so die kans vir bedorwe stembriewe te verminder. “Tradisioneel het die OVK altyd ŉ lukrake trekking gebruik om te bepaal watter party eerste op die stembrief verskyn met al die partye wat daarna in alfabetiese volgorde verskyn,” sê die kommissie. Vanjaar sal dit egter anders gedoen word nadat die navorsing deur die Raad vir Geesteswetenskaplike Navorsing getoon het daar is ŉ moontlikheid vir verwarring onder kiesers aangesien sommige partye soortgelyke kleure, afkortings en logo’s gebruik. Daar is onder meer voorgestel dat partye wat soortgelyke kleure en logo’s het, en dus makliker verwarring onder kiesers kan veroorsaak, doelbewus van mekaar geskei word op die stembrief. Die OVK het gevolglik besluit dat daar steeds ŉ lukrake trekking gedoen sal word om te bepaal watter party eerste op die stembrief verskyn, waarna die res in alfabetiese volgorde sal verskyn. Waar daar egter partye langs mekaar beland wat kiesers kan verwar, sal daar weer ŉ lukrake trekking gehou word om te help om dié partye te skei. Vanjaar sal elke partye se volle naam eerste verskyn, gevolg deur ŉ foto van die partyleier, die afkorting van die party en laaste die party se logo. Die trekking om te bepaal watter party eerste op die stembrief sal kom, is op 20 Maart gedoen. Die African Security Congress (ASC) se naam is getrek en dié party sal dus eerste op die stembrief verskyn, gevolg deur die African Transformation Movement, die Afrikan Alliance of Social Democrats en die African National Congress. Daar is ook ŉ trekking gehou om te bepaal hoe die African Independent Congress (AIC), die African National Congress (ANC) en die African People’s Convention (APC) geskei sal word, aangesien dié partye se name moontlik verwarring vir kiesers kan veroorsaak. Altesaam 48 politieke partye verskyn op die stembrief, 19 partye meer as in die vorige algemene verkiesing.